Peken Ubud

Pasar Ubud magenah ring Jalan Raya Ubud Nomor 35, Gianyar utawi sawatara kirang langkung 1 jam saking Pusat Kota Denpasar. Pasar Ubud puniki magenah ring tengahing utawi ring jantung kota. Genahé puniki dahat strategis duaning magenah ring ajeng Puri Saren Agung Ubud. Pasar Ubud puniki taler nampek saking genah wisata sané tiosan sekadi Monkey Forest, Puri Saraswati, Cekingan, Kintamani, miwah akéh genah wisata sané  lianan. Yening selehin ring sejarahnyané, duké riin pasar puniki wantah wénten utawi mabukak nyabran tigang rahina apisan inggih punika ring rahina pasah. Duaning aab jagat globalisasi sekadi mangkin ngawinan pasaré puniki nglimbak dados pasar seni sasukat akeh para wisatawan sané malancaran ka Ubud. Ring rahina semeng ngantos tengai irika akeh anaké ngadol saluiring  ajeng-ajengan, piranti yadnya, ulam, miwah sané tiosan. Ring galah tengai nuju sanja nyantos wengi, pekené puniki mauah dados pasar seni sané ngadol makudang-kudang kerajinan khas Ubud sekadi gegambaran, soroh perak, soroh kuwaca, tas, miwah soroh kerajinan sané lianan. Kerajinan puniki kakaryanin olih krama Ubud utawi krama Bali sané tiosan. Sane mangkin Pasar Ubud sampun karenovasi sinah ngawinang genahé puniki sané becik lan kedas tur pastika ngawinang rasa liang sang sané ngrauhin.

 Galeri 

 Pustaka 

Kategori:Pasar ring Bali